Broj: 711-I-681-P-315-21/23-04-19

Zagreb, 30. ožujka 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković kao predsjednice Povjerenstva te Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI), **u predmetu dužnosnika Zorana Paunovića, gradonačelnika Grada Makarska**, na 3. sjednici, održanoj dana 30. ožujka 2023.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Zorana Paunovića, gradonačelnika Grada Makarska, zbog moguće povrede članka 7.** **točke c) ZSSI-a, koja proizlazi iz moguće zlouporabe posebnih prava dužnosnika na način da je isti dana 27. kolovoza 2021.g. donio Odluku o odabiru ponuditelja za energetsku obnovu zgrade javne namjene sa svojstvom kulturnog dobra u Gradu Makarska kojom je za izvođača radova odabrano trgovačko društvo JUKIĆ-DAM d.o.o. odnosno isto trgovačko društvo koje je do 15. svibnja 2021.g. izvodilo radove na objektu trgovačkog društva Pavones d.o.o., u suvlasništvu dužnosnika, i kojem trgovačko društvo Pavones d.o.o. nije podmirilo dospjelo dugovanje za izvršene radove.**
2. **Poziva se dužnosnik Zoran Paunović da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka, kao i na ostale navode iz obrazloženja ove odluke.**

Obrazloženje

Povjerenstvo je dana 09. studenog 2021.g. zaprimilo zahtjev za mišljenjem dužnosnika Zorana Paunovića, gradonačelnika Grada Makarska u kojem obveznik, između ostalog, navodi da je u srpnju Grad Makarska obavio javnu nabava za energetsku obnovu zgrade „Vila Irena" gdje je nakon otvaranja pristiglih ponuda (ukupno 5 ponuđača), izabran izvođač Jukić-dam d.o.o. kao ekonomski najpovoljniji. Dužnosnik navodi da je u kolovozu kao gradonačelnik potpisao odluku, te nedavno i ugovor sa dotičnim izvođačem. Nadalje, dužnosnik navodi da je u vremenu dok još nije postao gradonačelnik, bio odgovorna osoba u obiteljskom poduzeću Pavones d.o.o., te je vodio projekt energetske obnove njihovog objekta, na kojem je također obnovu radio isti izvođač, koji je izabran u postupku javne nabave. Dužnosnik ističe da je većina radova na obiteljskom poduzeću završena do 15. svibnja 2021., nakon čega je njegova sestra preuzela upravljanje poduzećem jer je preuzimanjem dužnosti morao napustit upravljačku poziciju obiteljskog poduzeća. U prilogu dužnosnik dostavlja i dokumente o provedenoj javnoj nabavi.

Uvidom u dostavljenu dokumentaciju Povjerenstvo je utvrdilo da je iz Zapisnika o pregledu i ocjeni ponuda KLASA: 406-09/21-02/23, URBROJ: 2147/01-01/4-03-21-17 od 27. kolovoza 2021.g. razvidno da je Stručno povjerenstvo za javnu nabavu koje se sastoji od tri člana od kojih jedan posjeduje certifikat iz područja javne nabave zaprimilo 5 ponuda. Nadalje, utvrđeno je da se ekonomski najpovoljnijom ponudom smatra ponuda s najvećim brojem bodova koji se dobiva zbrojem bodova za ponuđenu cijenu i ponuđeni jamstveni rok. Prilikom određivanja broja bodova za ponuđenu cijenu ponuda s najniže ponuđenom cijenom dobiva 90 bodova dok s ostale ponude boduju prema formuli (cijena iz ponude/najniža ponuđena cijena). Utvrđeno je da je trgovačko društvo Jukić-Dam d.o.o. imalo najnižu ponuđenu cijenu te je ostvarilo 90 bodova. Nadalje, u odnosu na ponuđeni jamstveni rok ponuda u kojoj je iskazan najduži jamstveni rok dobiva 10 bodova dok se ostale ocjenjuju prema formuli (jamstveni rok iz ponude/najduži jamstveni rok x10). U odnosu na navedeno 4 ponuditelja ostvarili su 10 bodova, dok je trgovačko društvo Jukić-Dam d.o.o. ostvarilo 4 boda. Nadalje, a sukladno formuli zbroja bodova za ponuđenu cijenu i ponuđeni jamstveni rok trgovačko društvo Jukić-Dam d.o.o. smatrao se ekonomski najpovoljnijom ponudom s ostvarena 94 boda, dok je prvi idući ponuditelj ostvario 91,67 bodova.

Nadalje, iz Odluke o odabiru ponuditelja Jukić-Dam d.o.o. za energetsku obnovu zgrade javne namjene sa svojstvom kulturnog dobra u Gradu Makarska KLASA: 406-09/21-02/23, URBROJ: 2147/01-01/7-21-18 od 27. kolovoza 2021.g. utvrđeno je da je za ponuditelja izabrano trgovačko društvo Jukić-Dam d.o.o. te da je navedenu odluku donio dužnosnik Zoran Paunović kao gradonačelnik Grada Makarska.

Nadalje, uvidom u sudski registar Trgovačkog suda u Splitu utvrđeno je da je pod brojem MBS: 060262690 upisano trgovačko društvo Pavones d.o.o. čije je sjedište na adresi Prvosvibanjska 15, Makarska te da su osnivači društva Zoran Paunović, ……………………. i ……………… dok je osoba ovlaštena za zastupanje ……………..

Uvidom u povijesni izvadak Trgovačkog suda u Splitu utvrđeno je da je Zoran Paunović zastupao navedeno trgovačko društvo do 29. lipnja 2021.g.

Povjerenstvo ističe kako odredbe ZSSI-a same po sebi ne ograničavaju dužnosnike u pogledu situacija kada u privatnom poslovnom odnosu angažiraju poslovni subjekt koji je istodobno u poslovnom odnosu s tijelom javne vlasti u kojem obveznik obnaša javnu dužnost ili obratno međutim u navedenim situacijama potrebno je da dužnosnik vodi računa da uredno podmiri sve ispostavljene račune te da isti budu plaćeni po tržišnoj cijeni.

Naime, u protivnom se u javnosti može stvoriti percepcija da je dužnosnik koristio činjenicu obnašanja javne dužnosti općinskog načelnika ili gradonačelnika kako bi za sebe postigao osobni probitak.

Budući da je u trenutku završavanja radova na objektu trgovačkog društva Pavones d.o.o. dužnosnik, osim što je bio i ostao suvlasnik navedenog trgovačkog društva, ujedno bio i zakonski zastupnik navedenog trgovačkog društva Povjerenstvo je od izvođača radova, trgovačkog društva Jukić-Dam d.o.o. zatražilo podatak jesu li radovi koje je trgovačko društvo izvodilo na objektu trgovačkog društva Pavones d.o.o. uredno podmireni.

Trgovačko društvo Jukić-Dam d.o.o. odgovorilo je na traženje Povjerenstva navodeći da trgovačko društvo Pavones d.o.o. nije podmirilo radove koje je izvodilo trgovačko društvo Jukić-Dam d.o.o. kao i da je predmetno potraživanje dospjelo te da se, budući da se radi o neosnovanom odbijanju podmirenja dugova, trgovačko društvo Pavones d.o.o. smatra dužnikom trgovačkog društva Jukić-Dam d.o.o.

Člankom 7. stavkom 1. podstavkom c) ZSSI-a koji određuje zabranjena djelovanja dužnosnika propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 4. stavkom 5. ZSSI-a propisano je da su povezane osobe u smislu ovog Zakona osobe navedene u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo ističe kako činjenica da dužnosnik odnosno trgovačko društvo u njegovom suvlasništvu nije podmirilo račun za izvođenje radova trgovačkom društvu Jukić-Dam d.o.o. dovodi do odnosa povezanosti između navedenih trgovačkih društava odnosno dužnosnika i trgovačkog društva kojemu je dužnik.

Osim toga, odabirom navedenog trgovačkog društva nekoliko mjeseci kasnije u postupku javne nabave kao izvođača radova na projektu Grada Makarske procijenjene vrijednosti 1.795.914,80 kn bez PDV-a stvara se percepcija da su nepodmireni radovi odnosno dugovanje trgovačkog društva Pavones d.o.o. stvorili odnos ovisnosti ili obveze prema izvođaču radova.

Slijedom navedenog, budući da u konkretnom slučaju trgovačko društvo Pavones d.o.o. nije podmirilo ispostavljene račune kao dužnik trgovačkog društva Jukić-Dam d.o.o., a da je potom trgovačko društvo Jukić-Dam d.o.o. izabrano Odlukom, koju je donio dužnosnik, za izvođača radova na projektu energetske obnove objekta u Gradu Makarska, Povjerenstvo je donijelo odluku kao u točki I. izreke.

Sukladno članku 39. stavka 3. ZSSI-a poziva se dužnosnik Zoran Paunović da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja odluke, te da Povjerenstvu dostavi svu relevantnu dokumentaciju kojom raspolaže.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Dužnosnik Zoran Paunović, osobnom dostavom
2. Objava na internetskoj stranici Povjerenstva
3. Pismohrana